REGOLAMENT TAL-KUMMISSJONI (KE) Nru 2028/2006
tat-18 ta’ Diċembru 2006
li jemenda r-Regolament (KE) Nru 600/2005 rigward l-awtorizzazzjoni tat-tħejjija ta' l-addittivi għall-għalf Bacillus licheniformis DSM 5749 u Bacillus subtilis DSM 5750, li jagħmlu parti mill-grupp ta' mikroorganiżmi
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 1831/2003 tat-22 ta’ Settembru 2003 dwar l-addittivi għall-użu fin-nutriment ta' l-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jistipola l-awtorizzazzjoni ta’ addittivi għall-użu fin-nutriment ta’ l-annimali u għall-bażi u l-proċeduri biex tingħata t-tali awtorizzazzjoni.
(2)
It-tħejjija ta' Bacillus licheniformis DSM 5749 u Bacillus subtilis DSM 5750, li jagħmlu parti mill-grupp ta' “mikroorganiżmi”, kienet awtorizzata mingħajr limitu ta' żmien b'konformità mad-Direttiva tal-Kunsill 70/524/KEE (2) bħala additiv għall-għalf għall-użu minn ħnieżer nisa bir-Regolament tal-Kummissjoni (KE) Nru 1453/2004 (3), għall-użu mid-dundjani għat-tismin u l-għoġġiela sa tliet xhur bir-Regolament tal-Kummissjoni (KE) Nru 600/2005 (4), għall-użu mill-ħnieżer għat-tismin u l-ħnienes permezz tar-Regolament tal-Kummissjoni (KE) Nru 2148/2004 (5) Sussegwentement, dan l-addittiv iddaħħal fir-Reġistru Komunitarju ta' l-Addittivi fl-Għalf bħala prodott eżistenti, skond l-Artikolu 10 tar-Regolament (KE) Nru 1831/2003.
(3)
Skond l-Artikolu 7 tar-Regolament (KE) Nru 1831/2003, tressqet applikazzjoni għal emenda ta' l-awtorizzazzjoni ta' din it-tħejjija biex tippermetti l-użu tagħha fl-għalf għad-dundjani għat-tismin li fihom l-ammonju coccidiostat maduramicin permess. Din l-applikazzjoni kienet akkumpanjata mid-dettalji u d-dokumenti metieġa taħt l-Artikolu 7(3) ta' dan ir-Regolament.
(4)
L-Awtorità Ewropea għas-Sikurezza ta’ l-Ikel (“l-Awtorità”) fl-opinjoni tagħha tat-12 ta' Lulju 2006 ikkonkludiet li l-kompatibbiltà tat-tħejjija ta' l-addittiv Bacillus licheniformis DSM 5749 u Bacillus subtilis DSM 5750 ma' l-ammonju maduramicin kienet stabbilita. L-opinjoni ta' l-Awtorità tivverifika wkoll ir-rapport dwar il-metodu ta’ analiżi ta’ l-addittivi għall-għalf f’għalf sottomess mil-Laboratorju ta’ Referenza Komunitarju stabbilit bir-Regolament (KE) Nru 1831/2003.
(5)
L-evalwazzjoni ta’ din it-tħejjija turi li l-kondizzjonijiet stipulati fl-Artikolu 5 tar-Regolament (KE) Nru 1831/2003 kienu sodisfatti.
(6)
Ir-Regolament (KE) Nru 600/2005 għandu għalhekk jiġi emendat skond dan.
(7)
Il-miżuri stipulati f’dan ir-Regolament huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 600/2005 huwa emendat skond l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta’ Diċembru 2006.